CELEX: 62020CN0249
Language: mt
Date: 2020-06-09 00:00:00
Title: Kawża C-249/20 P: Appell ippreżentat fid-9 ta’ Ġunju 2020 mill-Kummissjoni Ewropea mis-sentenza mogħtija mill-Qorti Ġenerali (It-Tmien Awla) fit-2 ta’ April 2020 fil-Kawża T-571/17, UG vs Il-Kummissjoni

19.10.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 348/3
            
         
      Appell ippreżentat fid-9 ta’ Ġunju 2020 mill-Kummissjoni Ewropea mis-sentenza mogħtija mill-Qorti Ġenerali (It-Tmien Awla) fit-2 ta’ April 2020 fil-Kawża T-571/17, UG vs Il-Kummissjoni
      (Kawża C-249/20 P)
      (2020/C 348/04)
      Lingwa tal-kawża: il-Franċiż
      
         Partijiet
      
      
         Appellanti: Il-Kummissjoni Ewropea (rappreżentanti: B. Mongin, L. Radu Bouyon, aġenti)
      
         Parti oħra fil-proċedura: UG
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza tal-Qorti Ġenerali tal-Unjoni Ewropea (It-Tmien Awla) tat-2 ta’ April 2020, mogħtija fil-Kawża T-571/17, UG vs Il-Kummissjoni;
               
            
                  —
               
               
                  tibgħat lura l-kawża quddiem il-Qorti Ġenerali;
               
            
                  —
               
               
                  tirriżerva l-ispejjeż tal-ewwel istanza u dawk tal-proċedura tal-appell.
               
            
         Aggravji u argumenti prinċipali
      
      
                  1.
               
               
                  L-ewwel aggravju: żnaturament tal-fatti (punti 64 sa 71 tas-sentenza appellata)
                  Skont ġurisprudenza stabbilita, ikun hemm żnaturament suġġett għall-istħarriġ tal-Qorti tal-Ġustizzja meta l-evalwazzjoni tal-provi eżistenti tkun tidher manifestament żbaljata. Tali żnaturament għandu jirriżulta b’mod manifest mill-elementi tal-proċess.
                  Fl-ewwel parti tal-motiv, il-Kummissjoni ssostni li l-konklużjoni tal-Qorti Ġenerali skont liema l-Awtorità tal-Ħatra stabbiliet terminu qasir wisq għal UG sabiex jirrimedja għall-insuffiċjenza professjonali hija kontradetta mill-provi dokumentarji li jinsabu fil-proċess. L-Awtorità tal-Ħatra ma talbitx li UG jissoddisfa l-għanijiet kollha stabbiliti fir-rapport ta’ evalwazzjoni tal-2015 u jerġa’ joħloq relazzjoni ta’ fiduċja mal-kollegi tax-xogħol tiegħu f’terminu ta’ tliet xhur.
                  Skont it-tieni parti tal-motiv, il-Qorti Ġenerali, b’mod żbaljat, iffokat l-eżami tagħha fuq il-kwistjoni tal-assenzi mhux ġustifikati u naqset milli tieħu inkunsiderazzjoni n-natura rikorrenti ta’ diversi elementi ta’ insuffiċjenza professjonali kkonstatati fid-deċiżjoni tas-17 ta’ Ottubru 2016 u fl-ittra tat-8 ta’ Settembru 2016.
               
            
                  2.
               
               
                  It-tieni motiv: żball ta’ liġi (punti 72 sa 77 tas-sentenza appellata)
                  Il-Qorti Ġenerali annullat id-deċiżjoni kkontestata minħabba żball ta’ fatt mingħajr madankollu ma wriet li dan l-iżball kien “manifest”. Issa, l-Awtorità tal-Ħatra għandha setgħa diskrezzjonali wiesgħa fil-qasam ta’ tkeċċija u l-istħarriġ imwettaq mill-Qorti Ġenerali huwa limitat għall-verifika tal-assenza ta’ żball manifest jew ta’ użu ħażin ta’ poter. Il-Qorti Ġenerali identifikat żball fid-deċiżjoni kkontestata li kien relatat biss ma’ wieħed mill-elementi ta’ insuffiċjenza professjonali li l-Awtorità tal-Ħatra kienet ġibdet l-attenzjoni ta’ UG għalihom, żball li ma kienx “manifest” u għalhekk ma setax iwassal għall-annullament tad-deċiżjoni kkontestata.